google/wiki40b huggingface dataset:
Pan Am Flight 214

Ulykken 

Den 8. desember 1963 lettet Pan American Flight 214, en Boeing 707-121 Clipper Tradewind (dette var det første jetfly levert til et amerikansk flyselskap), fra Isla Verde internasjonale lufthavn i San Juan, Puerto Rico. Det landet som planlagt på Baltimore's Friendship Airport (nå Baltimore-Washington International Thurgood Marshall Airport, eller BWI), og 69 passasjerer ble satt av flyet.
Flyet tok av for Philadelphia med 73 passasjerer og åtte besetningsmedlemmer ombord. På grunn av kraftig vind i området valgte besetningen å vente i en «Holding position» sammen med fem andre fly, heller enn å forsøke å lande i Philadelphia.
Klokken 20:58 mens flyet var i luften, eksploderte det etter å ha blitt truffet av et lyn. Mannskapet klarte å sende en siste melding;– «Mayday, mayday, mayday ... Clipper 214 ute av kontroll ... here we go»– før de havarerte i nærheten av Elkton, Maryland. Alle 81 personer om bord ble drept.
Lynnedslaget antente drivstoffet i den venstre tanken, hvor eksplosjonen antente innholdet i midt- og høyretankene også.

Etterforskning

Den sivile flyhavarikommisjonen, (CAB) undersøkte ulykken og avga foreløpig rapport om den sannsynlig ulykkesårsak den 3. mars 1965: og kom med sin anbefaling for å hindre lignende ulykker i fremtiden.
Etter CABs undersøkelser har Federal Aviation Administration (FAA) bedt alle operatører om å installere lynavledere (eller statiske utløsere) på alle passasjerfly flyr i amerikansk luftrom.
Dadu He

Dadu He (大渡河, pinyin: Dàdù hé) er en sideelv til Min. Den strømmer gjennom deler av provinsen Sichuan i Folkerepublikken Kina. Elven er kjent fordi den krysses av Luding-broen, som i moderne kinesisk historieskrivning beskrives som et viktig åsted for et slag mellom kommunistiske og nasjonalistiske styrker under «den lange marsjen». Lengden er 1 155 km, tilsigsområdet 92 000 km²
En av sangene i den kinesiske musicalen Østen er rød heter «Over Daduelven».
Det finnes også en elv med samme navn på Taiwan.
Zjytomyr

Zjytomyr eller Sjitomir (ukrainsk og russisk: Житомир, polsk: Żytomierz) er en by i det nordvestlige Ukraina. Byen har 277 900 innbyggere (2005), og er administrasjonssenteret i Zjytomyr oblast.
Byen er et transportknutepunkt, og knyttet tradisjonelt Kiev til Brest. I dag knytter Zjytomyr blant annet Warszawa til Kiev og Minsk til Izmail.
De viktigste næringsveiene i Zjytomyr er treforedling, næringsmiddelprosessering, utvinning av granitt og metallindustri.
De første sikre kilder som nevner Zjytomyr er fra 1240, da Batu Khan ødela byen under Mongolenes invasjon av Russland. Fra 1320 kom byen under Storhertugdømmet Litauen, før den etter Lublinunionen i 1569 kom under den polske kronen. I Polens andre deling tilfalt byen Russland. Fra 1920 ble byen liggende i Sovjetunionen.
Zjytomyr hadde før andre verdenskrig et betydelig jødisk samfunn. Det jødiske samfunnet ble utryddet i holocaust.
VM i skiskyting 2011 – Fellesstart menn

15 kilometer fellesstart for herrer ble avholdt den 12. mars 2011 i Khanty-Mansiysk. Regjerende verdensmester fra 2009 var Dominik Landertinger, mens regjerende olympisk mester er Jevgenij Ustjugov.
Svømming under VM i svømmesport 2017 – 100 meter ryggsvømming menn

Semifinaler

Semifinalene ble svømt den 24. juli klokken 17:48.
Albany (Sør-Afrika)

Albany i Sør–Afrika (også kjent som Cape Borders, Cape Frontier, Settler Country og Western Region) var et distrikt i Eastern Cape i Sør-Afrika. Området var kjent som Zuurveld av migrerende boere sent på 1700–tallet. ANC–regjeringen slo Albany sammen med den store townshipet Alice som kommuneområdet Cacadu.
General Jacob Glen Cuyler, landrost i distriktet Uitenhage, oppkalte området mellom elvene Sundays og Fish «Albany» etter Albany i New York som han kom fra. Albany ble fokuset for bosetning av nybyggerne i 1820 av Kappkoloniens nye britiske herrer. Det var en av de største immigrasjonsbølgene av britiske nybyggere til Afrika og var en milepæl i dannelsen av det anglo-afrikanske folk. Grahamstown, Bathurst og Port Alfred ble viktige landsbyer i Albany etter ankomsten til nybyggerne i 1820.
Regionen, med unntak av townshipet Alice, er for det meste bebodd av anglo–afrikanere og afrikandere. Eastern Cape er ellers dominert av xhosaene.
FK Karpaty Lviv

Historie

Klubben ble grunnlagt 1963, og spiller sine hjemmekamper på Ukraina Stadium som har en kapasitet på 28 051.
Ytter

Ytter er en kunstnergruppe som startet opp i en korridor i Strømgaten i Bergen i 2008. De opprinnelige fire medlemmene var Anne Marthe Dyvi, Frøydis Lindén, Julie Lillelien Porter og Anngjerd Rustand. Vilde Andrea Brun var medlem fra 2009–11.
Aktiviteten til Ytter startet som en uavhengig kunstblogg (www.ytter.no) der medlemmene jobbet redaksjonelt med en klar prioritet om å dekke utstillinger og prosjekter tilknyttet Bergens kunstscene. 
Etterhvert tok virksomheten deres form gjennom initiering av større prosjekter, utstillinger, seminarer og publiserte trykksaker. 
Utstillinger produsert av Ytter innbefatter blant andre The Bergen Biennale I & II i samarbeid med Gandt (2010), Ikke kjørende og ikke ridende (2010), Nordisk paviljong (2011) og Å bære tegn (2012). 
Publikasjoner produsert og utgitt av Ytter er Bor og jobber i Berlin (2009), Textr I (2009), Provinsielle utbrudd (2010) og Textr II (2011).
Ytter har siden 2011 bestått av kunstnerne Anne Marthe Dyvi, Julie Lillelien Porter og Anngjerd Rustand. 
Gjennom årene har bloggen tilegnet seg en arkivfunksjon, noe som aldri falt redaktørene inn før publiseringsvirksomheten hadde foregått i en del år. 
Ytter har ikke fulgt noen regler for hvordan de publiserer på nett og virksomheten har dermed vært relativt urytmisk, noe som vil fortsette da eksistensen til Ytter essensiselt er et kunstprosjekt. 
Ytter har mottatt prosjektstøtte fra Bergen kommune, Norsk kulturråd, Office for Contemporary Art og Kulturkontakt Nord.
Seven Lonely Days

«Seven Lonely Days» er en amerikansk sang, skrevet av Earl Shuman, Alden Shuman og Marshall Brown.

Bonnie Lous versjon

Den ble opprinnelig spilt inn på plate av country- og rock and roll-sangeren, Bonnie Lou. «Seven Lonely Days» ble utgitt på singlen King 1192 i 1953. B-siden var «Just Out of Reach». «Seven Lonely Days» ble også utgitt på hennes LP-plate, Bonnie Lou Sings (King 595), i 1958.

Jean Shepards versjon

I 1969 ble en versjon med Jean Shepard utgitt på singlen Capitol 2585. Den var hennes første single som ble en større hit siden «Your Forevers Don't Last Very Long» i 1967. B-siden var «Invisible Tears». 
«Seven Lonely Days» var hentet fra LP-platen, Seven Lonely Days (Capitol ST 321).

Norsk versjon

Erik Diesen har skrevet en norsk tekst. Den norske tittelen er «Hele uken alene».
Tonje Nøstvold

Karriere

Nøstvold har tidligere spilt for Hundvåg, Sola, Byåsen og FC Midtjylland Håndbold. Med Byåsen kom hun til finalen i cupvinnercupen i håndball i 2007.
Hun debuterte på det norske landslaget mot Portugal 27. september 2005. Hun har deltatt i VM i 2005, EM 2006, VM 2007, OL 2008, EM 2008, VM 2009 og spiller i EM 2010. Hun regnes som en allsidig spiller på landslaget, mens hun på klubblaget ofte har spilt back og kant.
Gressittana

Utseende

En nokså stor (Ica. 8 millimeter), avlang, halvblank bladbille, gulbrun med svart pronotum, dekkvingene med uregelmessige, svarte flekker. Antennene er tynne, halvparten så lange som kroppen. Pronotum er rundet, mye bredere enn langt, bredest omtrent i midten, tett punktert. Dekkvingene er nokså jevnbrede, betydelig bredere enn pronotum, med fin, delvis radvis punktering. Bein er forholdsvis slanke, lårene uten tenner.

Levevis

Både larvene og de voksne (imago) er planteetere.

Utbredelse

Arten lever på Ny-Guinea.
Multilateral Monetary Area

Multilateral Monetary Area (MMA) er en valutaunion som består av Sør-Afrika, Lesotho, Namibia og Eswatini.

Historie

Unionen har sitt utspring i Rand Monetary Area (RMA) som ble etablert i 1974 av Sør-Afrika, Lesotho, Botswna og Swaxiland. Botswana forliot RMA i 1976, men beholder koblingen til Sørafrikansk Rand gjennom sin valutakurv. RMA ble reforhandlet i 1986, av de resterende tre landene (Sør-Afrika, Lesotho og Swaziland) samtidig ble navnet endret til Common Monetary Area (CMA). Etter at Namibia ble selvstendig i 1990 ble også de medlem i 1992, og da endret valutaunionen navn til dagens navn, Multilateral Monetary Area.

Målsettinger og funksjoner

MMA har som målsetting å bidra til bærekraftig økonomisk vekst i medlemslandene. Hvert land har både hver sin valuta, hver sin sentralbank og individuell pengepolitikk. Sørafrikansk Rand er gyldig betalingsmiddel i alle medlemslandene, men de andre landenes valuta er ikke gyldig betalingsmiddel i Sør-Afrika. Medlemslandenes valuta er knyttet til Sørafrikansk Rand i forholdet 1:1. 
Innenfor MMA er det fri flyt av valuta. Imidlertid kan Lesotho, Namibia og Swaziland innføre restriksjoner på dette dersom det skjer uønsket stor valutaflyt til Sør-Afrika.

Organisering

MMA styres i hovedsak av medlemslandenes sentralbanker, slik at de enkelte landene handler i tråd med MMAs intensjoner. Sør-Afrikas sentralbank er den viktigste aktøren i MMAs penge- og valutapolitikk, men det er MMA, gjennom sin Monetary Policy Committee (MPC) som beslutter MMAs penge- og valutapolitikk. 
MMAs inntektskilde er «seigniorage» fra medlemslandene. Namibia og Lesotho betaler seigniorage ut ifra hvor mye Rand som brukes i disse landene, mens Swaziland ikke betaler seigniorage, fordi Rand ikke er offisiell valuta der etter en avtale som ble signert i 1986.
Alpekråke

Biologi

Arten forekommer i klippeformasjoner (langs kysten) og fjell (i innlandet) på De britiske øyer og i de sørlige delene av Europa, fra Portugal, Spania og Frankrike i vest og gjennom de sørlige Alpene under snøgrensa og videre østover gjennom Balkan og landene sør for og øst til Bosporos i Tyrkia, samt på La Palma i Kanariøyene, Marokko og Algerie i Nordvest-Afrika, samt i fjellene i Etiopia i Nordøst-Afrika, og fra østsiden av Bosporos og videre østover, gjennom store deler av det sentrale Asia til kysten av Gulehavet i Kina.
I Afrika (Etiopia) er arten mest vanlig i høyder omkring 2 000–2 500 moh., mens den i Himalaya frekventerer mest omkring 2 400– 3 000 moh. Arten observeres opp til 6 000 moh. om sommeren, og fjellklatrere har rapportert den opp til 7 950 moh. i Mount Everest.
Alpekråka blir omkring 38–41 cm og veier cirka 207–375 g. Den har glinsende blåsvart fjærdrakt og rødt kraftig nebb, som krummer lett nedover. Glansen på vingene går mer i grønt enn blått. De undre ekstremitetene er rosa og kraftfulle. Den minner om ei sort kaia, men flyr lettere og mer prydlig. Den er dessuten mer forsiktig enn kaia. Ungfuglene har gult nebb som senere blir rødt.
Hunnen legger mellom april og juni 3 til 6 egg som er brun- eller gråflekkete på gulhvit grunnfarge. Redet er som regel plassert i klipper i et hull eller en grotte.
Den lever av insekter, terrestriske bløtdyr og andre virvelløse dyr.
Psusennes II

Opprinnelse og familie

Opprinnelsen til Psusennes II er ikke sikker og den historiske klassifisering er vanskelig. Han er historisk sett en skyggeaktig og uklar figur. Selv om Psusennes II tradisjonelt listes som sjuende farao mellom Siamun og Sjesjonk I, er det ikke sikkert. Han kan ha vært kun en lokal hersker i Abydos under regjeringstiden til Sjesjonk I. Men om han ikke skal regnes som farao vil det føre til et hull i kronologien til tredje mellomepoke i Egypt. Om den senere egyptiske historikeren Manetho kan følges, hersket Psusennes II over hele Egypt, men det har ikke blitt funnet noen bevis for hans autoritet i nord.
Han er antagelig identisk med ypperstepresten til Amon ved Karnak, Psusennes III. Han var antagelig selv sønn av ypperstepresten Pinedjem II og hans hustru Isetemkheb D, som begge nedstammet fra farao Pinedjem I. 
Margaret Bunson liser opp følgende navn som hustruer av Psusennes; Ta'apenes, Wiay, Istemkhebe og Ma'atkare. Hans datter Tanetsepeh ble gift med Sjedsunefertem, yppersteprest for Ptah i Memfis. Hans andre datter, Maatkare B, ble førstehustru til Osorkon I. Han ble således bestefar til farao Sjesjonk II.

Yppersteprest

Det har vært vurdert om denne farao er identisk med Amons yppersteprest i Teben som er kjent som Psusennes III. Egyptologen Karl Jansen-Winkeln nevner en viktig graffitiinskripsjoner fra tempelet i Abydos som inneholder de fullstendige titlene på en kong Tyetkheperre Setepenre Pasebakhaenniut Meryamun «som er samtidig kalt for Amons yppersteprest og øverste militære kommandant.» Det antyder at Psusennes var både konge i Tanis og yppersteprest i Teben på samme tid, og at han ikke sa fra seg posisjonen som Amons yppersteprest i løpet av sin regjeringstid. De få samtidige vitnemålene fra hans styre er inkludert den før nevnte inskripsjoner i Seti Is Abydostempel, en ostrakon (innskrift på potteskår) fra Umm el-Qa'ab, en tilknytning ved Karnak og hans antatte grav, som består av en forgylt sarkofag med en kongelig uraeusslange og en mumie. Det sistnevnte ble funnet i et forkammer i graven hans ved Tanis.

Byggeaktiviteter

Det er ikke kjent om Psusennes II sto som byggherre for noen prosjekter eller restaureringsoppdrag.  Av samtidige bevis fra hans styre er kun de nevnte inskripsjoner i kapellet til Ptah i tempelet til Seti I i Abydos hvor det kan utledes at Psusennes II var konge av Øvre og Nedre Egypt, yppersteprest av Amon-Ra og militær hærfører. I tillegg er hans tronenavn sammen med Sjesjonk I innrisset på en statuett som opprinnelig tilhørte Thutmose III. Fra hans gravgods er det kun bevart en kvinnelig shabtistatuett. Den er oppbevart i Det egyptiske museum i Kairo, etter at den ble funnet i den kongelige nekropolis i Tanis som ble utgravd i 1939 av Pierre Montet.
Operation Dominic

Operation Dominic I og II var en serie på 105 prøvesprengninger av atomvåpen, utført av USA i 1962. De som ble utført ved Pacific Proving Grounds er noen ganger kalt Dominic I, mens de som ble utført ved Nevada Test Site er kjent som Dominic II. Denne testserien var planlagt raskt, for å svare på den sovjetiske gjenopptagelse av prøvesprengninger etter testmoratoriumet fra 1958–1961. De fleste av testene ble utført ved bomber i fritt fall, sluppet fra B-52 bombefly. Tjue av disse testene var for å teste nye våpenteknologier; og mange tester for å teste stabiliteten til eksisterende våpen. Raketten Thor-raketten ble også brukt for å frakte stridshoder nesten opp til verdensrommet for å utføre tester med kjernefysisk eksplosjon i stor høyde; disse testene ble samlet kalt Operation Fishbowl.
Operation Dominic inntraff i en periode under den kalde krigen hvor spenningsforholdet mellom USA og Sovjetunionen var høyt, etter som det ikke var lenge siden den såkalte invasjonen i Grisebukta på Cuba. Nikita Khrusjtsjov kunngjorde slutten på et treårig moratorium av atomprøvesprengninger den 30. august 1961, og sovjetiske prøvesprengninger ble gjenopptatt den 1. september, hvor de gjennomførte en rekke tester, inklusiv Tsar Bomba. President John F. Kennedy svarte med å godkjenne Operation Dominic. Det var det største atomprøvesprengningsprogrammet noensinne gjennomført av USA, og den siste atmosfæriske testserien utført av USA, ettersom den delvise prøvestansavtalen ble undertegnet i Moskva året etter.
Leisure Suit Larry Goes Looking for Love (in Several Wrong Places)

Handling

Eve, jenta Larry ender opp med på slutten av Larry 1, forlater Larry og kaster ham ut. Larry gjenopptar sine utforskninger og ender opp med å vinne i både lotteriet og en blind date-konkurranse samme dag. Konkurransen inkluderer en tur på et cruiseskip. En mikrofiche blir plantet på Larry ved en feil før han går ombord på skipet og han blir forfulgt av KGB-agenter så vel som Dr. Nonookees menn (Nonookee er et ordspill på «no nookie»).
Han ender opp på den tropiske øya Nontoonyt («none tonight»), hvor han møter Kalalau, datteren av de innfødtes leder, Kennywauwau (som ser ut som Ken Williams). Larry drar til Nonookees gjemmested i en vulkan, hvor han overvinner den onde doktoren og vinne Kalalaus hjerte. En av de siste scenene i spillet hadde en piano-spillende Polyester Patti, som er med i det neste spillet som Passionate Patti.
Han Xiangzi

Han Xiangzi (kinesisk: 韓湘子; pinyin: Hán Xiāngzǐ; Wade–Giles: Han Hsiang-tzu), også Han Xian Zi, er en daoistisk udødelig i kinesisk mytologi. Han er en av de åtte udødelige.
Angivelig var Han Xiangzi nevø eller grandnevø til den lærde Han Yu fra Tang-dynastiets tid.
I føle legenden var han musiker og eremitt. Han studerte fløytespill under Lü Dongbin. Ved hjelp av meditasjon oppnådde han udødelighet. Han fremstilles gjerne med en fisketrommel og klappert, skjønt siden Qing-dynastiet sarere med fløyte. Han regnes som vernehelgen for fløytister.
Bernardino Campi

Bernardino Campi (født i Cremona i 1522, død i Reggio Emilia 18. august 1591) var en italiensk renessansemaler regnet til Lombardia-skolen.

Liv og verk

Hans far, Pietro Campi, var hans første lærer og instruerte gutten i sitt eget fag, gullsmedyrket, men da Bernardino så Tizians tegninger og trykk og mønstre for gobeliner, forlot ungdommen gullsmedyrket for å studere maleri. Giulio Campi var hans lærer i Cremona; senere var han Ippolito Cortas elev i Mantova. Han begynte med maleri nitten år gammel og overgikk snart sine mestere. Av lokale malere fra Cremona ble han påvirket av blant annet Camillo Boccaccino. Han var dessuten dypt imponert av verkene til Correggio, Tizian, Rafael og Giulio Romano.
Han er mest kjent for å være en av lærerne til Sofonisba Anguissola og Giovanni Battista Trotti (il Malosso). Giulio Campi og hans halvbror Antonio Campi var fjerne slektninger av Bernardino; den sistnevnte er vanligvis ansett som den mest talentfulle i familien. Alle var aktive og prominente lokale malere.
Jacques Rogge

Virke

Rogge er ortopedisk kirurg og er utdannet ved Universitetet i Gent.
Han konkurrerte i seiling under OL i 1968, 1972 og 1976, og har i tillegg spilt på det belgiske landslaget i rugby, ti kamper. Han har hatt en rekke verv i belgisk idrett siden 1980. 
Rogge var president i den belgiske olympiske komité fra 1989 til 1992 og president i den europeiske olympiske komité fra 1989 til 2001. Han ble medlem av IOK i 1991. Rogge ble visepresident i IOKs medisinske kommisjon i 1994 og ble styremedlem i selve IOK i 1998.
Rogge ble valgt til president i IOK 16. juli 2001 ved IOK-sesjonen i Moskva. Han etterfulgte Juan Antonio Samaranch, som hadde ledet IOK siden 1980.

Æresbevisninger

Rogge er adlet av den belgiske kongen. Han ble i 1992 gitt tittelen ridder og i 2002 ble han greve. I 2010 ble grev Rogge utnevnt til øverste følgesvenn av den sørafrikanske Ordenen O. R. Tambos følgesvenner. På Ballon d'Or-gallaen i 2014 ble Rogge tildelt FIFA Presidential Award.
BLNO 2015/16

BLNO 2015/16 var det øverste nivået i norsk basketball for menn i 2015/16-sesongen. Ligaen besto av alle de 8 lagene fra BLNO 2014/15, samt tre nye lag; Eidsvoll, Fyllingen og Kongsberg Miners. Sesongen ble spilt som dobbel serie med første runde 2. oktober 2015 og siste runde 28. februar 2016. Ammerud vant ligaen foran Centrum Tigers og Kongsberg Miners.
Edvard Vogt

Bakgrunn

Edvard Vogt tok revisorskole i Kristiansand i 1942. Under okkupasjonen av Norge, deltok Vogt som motstandsmann, i både etterretningsorganisasjonen XU og i Milorg. Han fikk også oppleve det han kalte «ei kriminologisk lærerik tid» i tysk fangenskap. Høsten 1944 måtte han flykte til Sverige, via flyktningemottaket på Kjesäter. I Sverige fikk han siden militær trening i reservepolitiet, kalt «de norske polititroppene». Han tilhørte 6. bataljon i Bäckehagen ved Falun.
Mellom 1947 og 1948 var han landssekretær i Unge Venstre.
Han avla juridisk embedseksamen ved Universitetet i Oslo i 1950.

Prest (1957–73)

Han tok lisensiatgrad i filosofi i Roma i 1953, lisensiatgrad i teologi samme sted i 1957, lisensiatgrad i (katolsk) kirkerett samme sted i 1959 og endelig doktorgrad i filosofi samme sted i 1962. I 1956 ble han viet til katolsk prest.
Han var professore incaricato i sosiologi ved Università Internazionale di Scienze Sociali 1957–1959 og den første direktør for universitetets Istituto di Sociologia. Fra 1960 til 1963 var han kapellan ved den katolske kirke i Bergen og fra 1963 til 1973 hjelpeprest i deltidsstilling. Han forlot prestetjenesten i 1973 for å kunne gifte seg.

Sosiolog, jurist

Han var universitetsstipendiat i religionssosiologi ved Universitetet i Bergen 1963–1968 og gjesteprofessor i sosiologi ved University of Saskatchewan i Canada 1968–1969.
Han var førstelektor i industrisosiologi ved Norges Handelshøyskole 1970–1987 og var leder for Avdeling for organisasjonsteori 1983–1985. Fra 1987 til 2001 arbeidet han som advokat pro bono i enkelte saker. Fra 1987 til 1993 var han førsteamanuensis og professor i rettssosiologi ved Det juridiske fakultet ved Universitetet i Bergen.
Vogt tok initiativet til Jussformidlingen i Bergen og har vært herredstyremedlem i Fana og bystyrerepresentant i Bergen. Han tok initiativet til bydelsordningen i Bergen. Han startet Varslerunionen sammen med Julija Lande og Sigurd Lydersen, der han var styreleder til 2010. I 2014 ble han tildelt Norsk sosiologforenings hederspris.

Offentlige debatter

Sammen med jusstudent Gunnar Nordhus utarbeidet han på 1970-tallet en rapport som avslørte omfattende bruk av politivold i Bergen, en sak som skulle gå frem til 1998. De senere årene har han blant annet uttrykt støtte til Mullah Krekar i dennes rettssak mot Carl I. Hagen og tatt til orde for akademisk boikott av Israel. Forholdene rundt flyktningestatus og utlevering er tema i hans kronikk i Klassekampen 6. juni 2003, der han drar paralleller med nordmenns situasjon i Sverige, under okkupasjonen.
I en Kronikk i Morgenbladet 10. juni 2011 påpekte Vogt at i Afghanistan og Libya "er den norske regjering og norske offiserer og soldater blitt moralsk og juridisk medansvarlig for våre og våre alliertes brudd på folkeretten i to pågående angrepskriger." Senere stiftet Vogt Varslerunionen, startet Rettssikkerhetsforbundet og anmeldte daværende utenriksminister Jonas Gahr Støre for krigsforbrytelser etter Norges bombing av Libya.

Familie

Edvard Vogt var far til bl.a. musikerne Ivar Vogt og David Vogt.
Liisa Veijalainen

Meritter

Se til høyre nede på siden for en medaljeoversikt.